Greek weird wave

**Greek weird wave** ονομάζεται ένα σύγχρονο καλλιτεχνικό ρεύμα του ελληνικού κινηματογράφου. Οι ταινίες που ανήκουν στο είδος συνήθως πραγματεύονται κοινωνικά ζητήματα μέσω μίας περίεργης οδού που περιλαμβάνει σουρεαλιστικά στοιχεία και ιδιαίτερα πλάνα, ενώ κεντρικός πυρήνας της θεματολογίας σχετίζεται με την οικογένεια ως θεσμό και αξία υπό αμφισβήτηση.

Όπως έχει υπογραμμίσει η Αθηνά Ραχήλ Τσαγγάρη σε συνέντευξή της: «Είναι ελληνική εμμονή. Η αντίδραση στην πολιτική και στην οικονομία αντιμετωπίζει τόσα προβλήματα, γιατί διοικούνται ως οικογένειες. Σημασία έχει ποιους ξέρεις». Το συγκεκριμένο κύμα, έρχεται να αμαυρώσει την αξία της «αγίας ελληνικής οικογένειας», αναδεικνύοντας την σαθρότητά της λόγω της οποίας δημιουργούνται και τα σαθρά θεμέλια μιας ολόκληρης κοινωνίας, η οποία δηλητηριάζει με τη σειρά της το πολιτικό και οικονομικό γίγνεσθαι.

Οι ταινίες που συγκαταλέγονται στο ρεύμα έχουν αποσπάσει πολλές υποψηφιότητες και βραβεία ακόμη και σε μεγάλα διεθνή φεστιβάλ, όπως οι Κάννες, αλλά και τα Όσκαρ.  

Οι απαρχές του Greek weird wave μπορούν να εντοπιστούν στην ελληνική οικονομική κρίση μετά το 2009, αλλά ο όρος *Greek weird wave* ξεκίνησε να αναπαράγεται από τον δημοσιογράφο Στιβ Ρόουζ στο άρθρο του «Attenberg, Dogtooth and the weird wave of Greek Cinema» που δημοσιεύτηκε στην εφημερίδα The Guardian (27/8/2011). Κατά τον ίδιο, το «Weird Wave of Greek Cinema» περιλαμβάνει «τον συνεχώς αυξανόμενο αριθμό των ανεξάρτητων και ανεξήγητα παράξενων, νέων ελληνικών ταινιών».

Αυτό το «αλλόκοτο» (weird) ρεύμα, που είχε την αφετηρία του γύρω στο 2010, βασίστηκε εν πολλοίς στις σεναριακές και μορφικές εμπνεύσεις του σκηνοθέτη Γιώργου Λάνθιμου και του σεναριογράφου του Ευθύμη Φιλίππου. Υπήρξε η συνεργασία Λάνθιμου και Τσαγγάρη και τα σενάρια του σεναριογράφου τους Φιλίππου, που έδωσαν έναν ιδιαίτερο τόνο στα έργα, και ορισμένες εκλεκτικές συγγένειες με τους υπόλοιπους νέους σκηνοθέτες.

Στο Greek weird wave ανήκουν ταινίες όπως οι *[[Κυνόδοντας (ταινία)|Κυνόδοντας]]* του Γιώργου Λάνθιμου, *[[Miss Violence]]* του Αλέξανδρου Αβρανά, *[[Άφτερλωβ]]* του Στέργιου Πάσχου, *[[Attenberg]]* της Αθηνάς Ραχήλ Τσαγγάρη και *[[Στρέλλα]]* του Πάνου Κούτρα.

Ακόμη ο Αργύρης Παπαδημητρόπουλος σκηνοθέτησε το *Wastedyouth* το 2011 και το *[[Suntan]]* το 2016, ο Σύλλας Τζουμέρκας την *[[Η Έκρηξη (ταινία)|Έκρηξη]]* το 2014 και το *[[Το Θαύμα της Θάλασσας των Σαργασσών|Θαύμα της θάλασσας των Σαργασσών]]* το 2018, ο Μπάμπης Μακρίδης το *[[L (ταινία)|L]]* το 2011 και τον *Οίκτο* το 2018, ο Αλέξανδρος Αβρανάς το *MissViolence* το 2013 και το *Lovemenot* το 2017, η Αθηνά Ραχήλ Τσαγγάρη το *[[Chevalier (ταινία)|Chevalier]]* το 2015, ο Έκτορας Λυγίζος το *Αγόρι τρώει το φαγητό του πουλιού* το 2012, o Μιχάλης Κωνσταντάτος το *Lutton* το 2013 και τα *Μικρά όμορφα άλογα* το 2020, ο Γιώργος Γεωργόπουλος το *[[Tungsten (ταινία)|Tungsten]]* το 2010, και ο Πάνος Κούτρας την *Στρέλλα* το 2009 και το *[[Ξενία (ταινία)|Ξενία]]* το 2014.

## Παραπομπές


## Εξωτερικοί σύνδεσμοι
* Μία λίστα στην IMDb με 26 ταινίες του Greek weird wave.
* Dimitris Papanikolaou. Greek Weird Wave: A Cinema of Biopolitics.

Κατηγορία:Κινηματογράφος στην Ελλάδα
Κατηγορία:Καλλιτεχνικά ρεύματα
Κατηγορία:Μεταμοντερνισμός